ઉતાવળે પોલીસ સ્ટેશનો શરૂ તો કરી દેવાય છે, પરંતુ જે પોલીસ સ્ટેશનો બનેલાં છે તેને પણ શરૂ કરવામાં પોલીસ અધિકારીઓ ધ્યાન નથી આપતા. જે પોલીસ સ્ટેશનમાં ફરિયાદ રૂમ બહાર છે તેમજ પોલીસકર્મીઓને બહાર બેસવું પડે છે તેવાં રાણીપ પોલીસ સ્ટેશનનું નવું બિલ્ડિંગ રાણીપ ગામમાં બસ સ્ટેન્ડ નજીક તૈયાર થઈ ગયું છે. છતાં પણ છેલ્લાં બે મહિનાથી ફર્નિચરની સુવિધા, પાણી તેમજ વીજળી જેવી પ્રાથમિક સુવિધાઓ ન હોવાને કારણે ચાલુ નથી કરાયું અને ટ્રાફિક તેમજ રાણીપ પોલીસ સ્ટેશનનાં અધિકારીઓને મુશ્કેલીનો સામનો કરવો પડે છે. લાખો રૂપિયાનાં ખર્ચે રાણીપ બસ સ્ટેન્ડ નજીક રાણીપ પોલીસ સ્ટેન્ડનું બિલ્ડિંગ છેલ્લાં ત્રણે મહિનાથી બનીને તૈયાર થઈ ગયું છે, પરંતુ વીજળી અને પાણી જેવી કેટલીક પ્રાથમિક સુવિધાઓ નાખવામાં આવી નથી.તેમજ ફર્નિચરનું કામ પણ છેલ્લા કેટલાક સમયથી ચાલી રહ્યું છે પરંતુ તેને પૂરું કરવામાં અાવી રહ્યું નથી. જેના કારણે પોલીસ સ્ટેશન શરૂ કરવામાં વિલંબ થઈ રહ્યો છે.